બિહાર વિધાનસભાનો ચૂંટણી જંગ તેના બંને મુખ્ય પ્રતિસ્પર્ધીઓ ભાજપના નેતૃત્વ હેઠળના એનડીએ ગઠબંધન અને નીતિશકુમારના મહાગઠબંધન વચ્ચે કેવો તીવ્ર કસોકસનો અને પ્રતિષ્ઠાપૂર્ણ છે એ આ ઘટનામાં એકબીજાના પગેરાંને દાબવાની તત્પરતા અને ત્વરિતતામાં જોઈ શકાય છે. ચૂંટણી વ્યૂહરચનામાં પણ એકબીજાને મ્હાત કરવામાં આવી જ રીતરસમ અજમાવાઈ રહી છે. ભાજપ અને મોદી-અમિત શાહની સ્ટ્રેટેજીને અનુસરીને આ વખતે નીતિશકુમાર પણ આધુનિક ટેક્નોલોજી અને સોશિયલ મીડિયાનો ભરપૂર ઉપયોગ કરી રહ્યા છે. બિહારની ચૂંટણી જાતિગત સમીકરણોને લક્ષમાં લીધા વિના લડી જ ન શકાય એ વાસ્તવિકતાને અનુસરીને બંને પ્રતિસ્પર્ધીઓ ચૂંટણી શતરંજની બાજી ગોઠવી રહ્યા હોવા છતાં જાહેરમાં બંને પ્રતિસ્પર્ધીઓ વિકાસ અને સુશાસનના મુદ્દે ચૂંટણી લડી રહ્યા હોવાનો દેખાવ કરી રહ્યા છે.